  Виталий Пронин Журналистъёсын пумиськылӥз Кун Кенешлэн аппаратэныз кивалтӥсь Виктор Жидков. Мугез: сессиос ортчъян залэ люстра басьтон сярысь кыл вӧлдонъёс.Ужпум тани ма бордын: берло дыре куд-ог ӵуж газетъёсын печатласькизы вылӥ кивалтӥсьёслы, депутатъёслы пумит лэчыт гожтэмъёс. Коньдонэз шыръям интые, пе, дуно люстра басьтыны дасясько.- Нялтас вераса, солэн дуныз 2 миллион чакламын вал, но аукцион ортчытыса, 1 миллион 780 сюрс манетозь уськытыны быгатӥм, - пусйиз Виктор Григорьевич. - Лыдэ басьтоно, солэн диаметрез 3 метрлэсь бадӟымгес, таӵеоссэ огшоры магазинъёсын уг вузало, соин ик дуногес усё.Сессиос, бадӟым кенешонъёс ортчытъян залын тупатъян-выльдон ужъёс ортчизы 2010-тӥ арын. Солы дизай-проектын ик чакламын вал люстра ошон но. Сӥё-дано ужрадъёсты ортчытъяку, туж кулэ луэ, пе. Та сяна, синъёсты уз жадьыты, камераос сьӧрын сылӥсьёслы ужаны каньылгес луоз.Но Кун Кенеш татчыозь чидаз югыттэк. 2010-тӥын кризислэн бервылъёсыз шӧдӥськизы на, коньдонэз туж шыръяно вал. 2011-тӥын Пугачёвоын пуштылонъёс луизы. Со бервылъёсты утялтонлы нырысетӥ ӝыны араз Москваысь коньдон ӧз вуы на, республикамы вылэ со усиз, озьыен, люстра басьтыны нош ик ӧз луы ни.- Дыраз сое пуктысалмы ке, оло, таӵе ӵашетонъёс но ӧй луысалзы, - шуиз В. Жидков.Люстра басьтон-а, ӧвӧл-а - туннэ таӵе юан уг сылы ни. Со луоз. Луоз, пе, соин гинэ но: Кун Кенешысь бадӟым зал - республикамылэн ымнырыз. Татчы кенешонъёсы вуыло палэнысь но бадӟым куноос. Нош калыкын юнме уг верало: пумитало дӥсья...Элина Кумачёва  